b'\n_START_ARTICLE_\nBregenzerwald\n_START_PARAGRAPH_\nBregenzerwald er en region i den \xc3\xb8strigske delstat Vorarlberg. Rent geografisk betegner det oplandet for Bregenzer Ach, der ligger syd\xc3\xb8st for Bregenz, t\xc3\xa6t p\xc3\xa5 Bodens\xc3\xb8en og frem til Hochtannbergpasset. Det b\xc3\xb8r ikke forveksles med Bregenzerwaldgebirge, som er overlappende rent geografisk, men ikke til fulde.\n_START_SECTION_\nLand & folk\n_START_PARAGRAPH_\nBregenzerwald har et unikt bjerglandskab som strengt taget ikke kan betegnes som skov mere, men er optaget p\xc3\xa5 UNESCOs Verdensarvsliste (Europa). Indbyggerne i omr\xc3\xa5det deler ofte Bregenzerwald i to omr\xc3\xa5der, Vorderer Bregenzerwald og Hinterer Bregenzerwald. Vorderer Bregenzerwald, med bakker og lavere bjerge, er n\xc3\xa6rmest Rheintal. Hinterer Bregenzerwald har h\xc3\xb8jere bjerge med h\xc3\xb8jder op til 2.000 meter. Geologisk er Bregenzerwald en del af de Nordlige kalkalper._NEWLINE_De st\xc3\xb8rste landsbyer i Bregenzerwald er Bezau \xe2\x80\x93 regionens hovedby \xe2\x80\x93 Alberschwende, Schwarzenberg, Bizau, Mellau, Au og Egg.\n_START_SECTION_\nDialekt\n_START_PARAGRAPH_\nFrem til 1814 tilh\xc3\xb8rte i nord og nordvest dele af Allg\xc3\xa4u til Vorarlberg - derudover indvandrede en del Alemannere fra omkring det 5./6. \xc3\xa5rhundrederne, hvilket ikke kun f\xc3\xb8rte til en livlig udveksling af varer, men f\xc3\xb8rte ogs\xc3\xa5 til - gennem en tilsvarende udvidet \xc3\xa6gteskabskreds - en sproglig sammenblanding. Is\xc3\xa6r i den nordlige del af Bregenzerwald (= Vorderwald) er indflydelsen af Allg\xc3\xa4uerisch s\xc3\xa6rlig tydelig, hvor dialekten minder meget om dialekten i det vestlige Allg\xc3\xa4u. P\xc3\xa5 den anden side dominerer i det centrale Bregenzerwald og i Hinterwald sprogformer, der viser en st\xc3\xa6rkere forbindelse med omr\xc3\xa5det omkring Alpenrhein, n\xc3\xa6rmere betegnet Hofsteig og Dornbirn. Der findes s\xc3\xa5ledes som s\xc3\xa5dan ikke en egentlig dialekt, som kun findes i Vorarlberg, men det tr\xc3\xa6nede \xc3\xb8re vil sagtens kunne adskille dialekterne i Bregenzerwald fra resten af Vorarlberg.\n_START_SECTION_\nHistorie\n_START_PARAGRAPH_\nMed udgangspunkt i Bregenz opstod omkring \xc3\xa5r 1000 den f\xc3\xb8rste menneskelige beboelse i Bregenzerwald, som stadig var helt skovkl\xc3\xa6dt p\xc3\xa5 det tidspunkt, med sp\xc3\xa6de landbrugsm\xc3\xa6ssige tiltag._NEWLINE_Mens de nordlige dele af Bregenzerwald (Alberschwende, Lingenau og Sulzberg) tilh\xc3\xb8rte [Bregenz], tilh\xc3\xb8rte Dam\xc3\xbcls og Innerbregenzerwald Feldkirch. Denne inddeling fra 1338 er grundlaget for en skelnen mellem Vorderer og Hinterer Bregenzerwald._NEWLINE_1390 blev grevskabet Feldkirch solgt til \xc3\x98strig, hvilket f\xc3\xb8rte til, at Innerbregenzerwald og Dam\xc3\xbcls fulgte trop, mens Lingenau og Alberschwende fulgte i \xc3\xa5r 1451. Tannberg, Schr\xc3\xb6cken og Warth blev \xc3\xb8strigsk i 1453, og i 1523 opk\xc3\xb8bte Habsburgerne endelig ogs\xc3\xa5 Sulzberg._NEWLINE_Efter 1380, is\xc3\xa6r i det indre af Bregenzerwald, opstod et slags bondeselvstyre (bonderepublik) med sin egen frie landbefolkning, egen forfatning (hvad angik arealanvendelse) og domsf\xc3\xa6ldelse. Som leder blev der valgt en "Landammann" (en slags oldermand), hovedsagelig fra de mest respekterede familier i Bregenzerwald. Den s\xc3\xa5kaldte Landamm\xc3\xa4nnertafel (oldermandsr\xc3\xa5d) eksisterer den dag i dag, og her forefindes stadig nogle af de mere kendte navne, der stammer fra Bregenzerwald, for eksempel Feurstein, Meusburger, Metzler, med hver deres v\xc3\xa5benskjold._NEWLINE_En Landammann blev valgt ved frit valg, og hans r\xc3\xa5dhus stod p\xc3\xa5 Bezegg mellem Bezau og Andelsbuch. I dag st\xc3\xa5r Bezegg-Sul, en stenstolpe, som minde om det tidligere r\xc3\xa5dhus._NEWLINE_S\xc3\xa5 tidligt som i 1658 blev stavnsb\xc3\xa5ndet til Kloster Mehrerau oph\xc3\xa6vet - det vil sige 190 \xc3\xa5r f\xc3\xb8r den egentlige oph\xc3\xa6velse i 1848._NEWLINE_Derfor var det i Bregenzerwald, i mods\xc3\xa6tning til de fleste af tidens b\xc3\xb8nder, muligt at bos\xc3\xa6tte sig frit. S\xc3\xa5ledes findes der i omr\xc3\xa5det Schwaben mange navne, der kan f\xc3\xb8res tilbage til Bregenzerwald._NEWLINE_Bonderepublikken blev afskaffet i l\xc3\xb8bet af Napoleonskrigene og ikke genindf\xc3\xb8rt._NEWLINE_I begyndelsen af det 20. \xc3\xa5rhundrede var der stadig utallige "Alm" (se Maiens\xc3\xa4ss) og g\xc3\xa5rde, hvor der blev bedrevet selvst\xc3\xa6ndigt landbrug og fremstilling af ost. Den dag i dag bliver der stadig bedrevet landbrug, men de drives af f\xc3\xa6rre og f\xc3\xa6rre landm\xc3\xa6nd._NEWLINE_Indtil omkring \xc3\xa5r 1900 m\xc3\xa5tte mange b\xc3\xb8rn fra Bregenzerwald tage til Baden-W\xc3\xbcrttemberg fra maj til oktober for at arbejde p\xc3\xa5 g\xc3\xa5rde. P\xc3\xa5 den m\xc3\xa5de var der f\xc3\xa6rre munde at fodre om sommeren for b\xc3\xb8nderne i Bregenzerwald. Disse b\xc3\xb8rn blev kaldt Schwabenkinder._NEWLINE_Et Bregenzerwaldhaus kan ses p\xc3\xa5 bagsiden af 100-schilling sedlen fra 1970.\n_START_SECTION_\nErhverv\n_START_PARAGRAPH_\nBefolkningen i Bregenzerwald lever af turisme, landbrug og al handel med t\xc3\xa6t forbindelse til tr\xc3\xa6forarbejdning. Mange i Bregenzerwald pendler til Rheintal, Vorarlbergs \xc3\xb8konomiske center._NEWLINE_Regionens h\xc3\xa5ndv\xc3\xa6rk og erhverv er repr\xc3\xa6senteret af sammenslutningen Werkraum Bregenzerwald. Hvert tredje \xc3\xa5r afholdes en konkurrence, "handwerk + form"._NEWLINE_I for\xc3\xa5ret 2011 blev tre-trins-landbruget i Bregenzerwald, den f\xc3\xb8rn\xc3\xa6vnte Maiens\xc3\xa4ss, optaget i UNESCOS verdensarvsliste. Den immaterielle kulturarv omfatter praksis, udtryksformer, viden og f\xc3\xa6rdigheder, som lokalsamfund og grupper anser en del af deres kulturarv for at v\xc3\xa6re v\xc3\xa6rd at beskytte og v\xc3\xa6rds\xc3\xa6tte. Immateriel kulturarv videregives fra generation til generation i bestandig forandring, hvilket giver samfundene en f\xc3\xb8lelse af identitet og kontinuitet. Hele \xc3\x98strig har 45 emner p\xc3\xa5 denne liste, hvoraf fire er fra Vorarlberg.'